
                                                                          Bucureşti, 11.05.2022
                                                                             Nr.4c-8/242
AVIZ

asupra proiectului de Lege pentru aprobarea Ordonanţei de urgenţã a Guvernului nr.24/2022 privind aprobarea şi finanţarea unor programe de garantare în domenii prioritare pentru economia românească
În conformitate cu prevederile art. 95 și art 117 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru ecologic a fost sesizată spre dezbatere şi avizare cu proiectul de Lege pentru aprobarea Ordonanţei de urgenţã a Guvernului nr.24/2022 privind aprobarea şi finanţarea unor programe de garantare în domenii prioritare pentru economia românească, trimis cu adresa nr. PL-x 191/2022 din 13 aprilie  și înregistrat cu nr.4c-8/181/2022.
Proiectul de lege are ca obiect de reglementare aprobarea şi finanţarea unor programe de garantare în domenii prioritare pentru economia românească, sub formă de scheme de garantare cu componentă de ajutor de stat, având ca obiectiv deblocarea accesului la finanţare al beneficiarilor unor asemenea scheme de sprijin, care se confruntă cu dificultăţi generate de pandemia de COVID-19. Astfel, se propune aprobarea unui număr de 4 programe de garantare în domeniile prioritare: PROGRAMUL IMM PROD, PROGRAMUL RURAL INVEST, PROGRAMUL GARANT CONSTRUCT şi PROGRAMUL INNOVATION. În cazul creditelor de investiţii acordate în cadrul programelor de garantare, garanţia de stat este garantată cu ipoteca legală imobiliară şi/sau mobiliară asupra activelor finanţate prin credit. În cazul creditelor/liniilor de credit destinate finanţării capitalului de lucru acordate în cadrul programelor de garantare, garanţia de stat este garantată cu ipoteca legală asupra soldurilor creditoare ale tuturor conturilor deschise de beneficiarii programului la instituţia de creditare. Între Ministerul Finanţelor şi Fondul National de Garantare a Creditelor pentru întreprinderile Mici şi Mijlocii S.A.-IFN, Fondul de Garantare a Creditului Rural S.A.-IFN respectiv Fondul Român de Contragarantare S.A. se încheie câte o convenţie prin care se stabilesc drepturile şi obligaţiile părţilor în derularea finanţării prin credite bancare cu garanţie de stat. PROGRAMUL IMM PROD, are ca deziderat asigurarea lichidităţilor şi finanţarea investiţiilor realizate de către IMM-uri, inclusiv start-upuri, din zona urbană. PROGRAMUL RURAL INVEST are ca deziderat asigurarea lichidităţilor şi finanţarea investiţiilor realizate de către beneficiarii eligibili care îşi localizează producţia în mediul rural şi urban mic, pentru încurajarea dezvoltării afacerilor în aceste zone. PROGRAMUL GARANT CONSTRUCT are ca deziderat asigurarea lichidităţilor şi finanţării investiţiilor pentru IMM-urile din sectorul construcţiilor şi unităţile administrativ-teritoriale implicate în proiecte privind îmbunătaţirea eficienţei energetice, investiţii în domeniul energiei verzi şi aliniere la obiectivele de mediu. PROGRAMUL INNOVATION are ca deziderat sprijinirea capacităţii de inovare, susţinerii activităţilor la export ale IMM-urilor cu activitate în domenii de comerţ şi servicii, cu cifra de afaceri mai mică de 1 mii. €, care activeaza în industria exportatoare, nepoluantă.

Consiliul Legislativ, cu avizul nr. 227/09.03.2022, avizează favorabil proiectul de ordonanță de urgentă.

Senatul, în calitate de primă Cameră sesizată, a adoptat proiectul de ordonanță cu respectarea prevederilor art.76 alin.(2) din Constitutia României în sedința din data de 07.02.2022.
Potrivit prevederilor art.62 din Regulamentul Camerei Deputaţilor, republicat,  cu modificările şi completările ulterioare, Comisia pentru mediu şi echilibru ecologic a dezbătut proiectul de lege în şedinţa din data de 10 mai 2022.
În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de Lege pentru aprobarea Ordonanţei de urgenţã a Guvernului nr.24/2022 privind aprobarea şi finanţarea unor programe de garantare în domenii prioritare pentru economia românească.

 Prin obiectul de reglementare şi conţinutul său, proiectul de lege face parte din categoria legilor ordinare.
În conformitate cu prevederile art.75 din Constituția României, republicată, și ale art. 92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.  

